Minecraft

"Minecraft" on 2011. aastal loodud liivakastimäng ehk avatud maailmaga arvutimäng. Mängu arendab ettevõte Mojang Studios.
Mängu alfaversioon avaldati 17. mail 2009 ja beetaversioon 20. detsembril 2010. "Minecrafti" esimene lõppversioon lasti välja 18. novembril 2011 ning mängu on sestsaati edasi arendatud Java Editioni näol . Alates 31. juulist 2017 kannab "Minecrafti" nime ka endise Pocket Editioni edasiarendus, mis töötab platvormidel Windows 10, Android, iOS, Xbox One, Gear VR, Apple TV, Fire TV ja Nintendo Switch.
"Minecrafti" maailm koosneb plokkidest, mida saab valmistada, hävitada ja liigutada. Mängus on ka võimalik süžeeliin, mille järgimisel saab mängija täita väljakutseid. "Minecrafti" mängimiseks arvutis on kolm võimalust: Windowsi, Maci ja Linuxi platvormidel saab mängida vaid Java Editionit ning operatsioonisüsteemis Windows 10 ka Bedrock Editionit. Mõlemad versioonid on tasulised ning mõlemad peab eraldi ostma.
Mängu maailmades on nii kahjutuid elukaid, keda saab tappa toiduks ja muuks otstarbeks, kui ka koletisi, kes tekivad öösel ja on mängija vastu vaenulikud ja ohtlikud.
Maailm koosneb 16 × 16 × 16 piksli suurustest kuubikutest. Maailma piirideks on ligikaudu 30 miljonit plokki (maailmapiir koordinaatidel ±29,999,984) ning piire saab käskudega vähendada.
Kuigi "Minecraft" on põhiliselt liivakastimäng, on selles ka seiklusmängu elemente. Peale Pealmaailma saab mängija portaalide kaudu liikuda ka dimensioonidesse Põrgu ja Lõpp. Lõppu jõudes on mängija eesmärk tappa Enderdraakon, mille järel kuvatakse lõputiitrid ning mäng kuulutatakse lõppenuks. Samas, nagu tiitrites olev luuletus vihjab, ei ole mängija piiratud mängu süžeeliiniga, vaid saab ise oma tegevuste üle otsustada ja mängu edasi mängida.
2019. aasta 3. aprilli seisuga on "Minecraft: Java Editioni" ostnud üle 30 miljoni inimese.
"Minecraft" on saanud väga kiitvaid hinnanguid. Kriitikute arvamusi koguvatest ja koondavatest veebisaitidest andis GameRankings talle 15 arvustuse põhjal 94,17% ja Metacritic 27 arvustuse põhjal 94/100 . Mõnedki üksikväljaanded on andnud mängule maksimaalse võimaliku hinde. Nii 2010. kui 2011. aasta parimate mängude valimistel nimetati "Minecraft" paljude auhindade kandidaadiks. Igal aastal toimub ka suurüritus "Minecon", kuhu tulevad kokku tuntud "Minecrafti" mängijad.
Maailmad.
Pealmaailm "("The Overworld")" – kõige tavalisem maailm, kus mängija sünnib. Seal leidub eri maake – rauda, kulda, sütt, teemante, smaragde jms.
Põrgu "("The Nether")" – põrgut kujutav maailm, kus on palju laavat ja "netherrack"'i (punane munakivi meenutav plokk). Versioonis 1.16 lisati ka maak netheriit (ingl "netherite").
Lõpp "("The End")" – pime maailm, kus elavad endermanid. Seal tuleb tappa Enderdraakon. Lõpu kaugemas osas asuvad ka Lõpulinnad, kus varitsevad šulkerid.
Mängurežiimid.
Ellujäämine ("survival") – režiim, kus mängija peab keskenduma ellujäämisele ja koletistega võitlemisele. Mängija sünnib maailma tühja seljakotiga ning peab endale materjale koguma.
Loominguline ("creative") – režiim, mis keskendub ehitamisele. Selles režiimis on piiramatud ressursid ning koletised ei kujuta endast mängijale ohtu.
Halastamatu (h"ardcore") – sarnaneb ellujäämisrežiimiga, aga kui mängija saab surma, antakse talle võimalus maailm kustutada või alustada samasuguses maailmas uuesti. Raskusaste on alati raske ning seda ei saa muuta.
Vaatlusrežiim ("spectator") "–" režiim, kus mängija saab lennata läbi plokkide ning kehastuda erinevateks olenditeks, sealhulgas teisteks mängijateks.
Platvormid.
Java Edition.
Originaalväljalase, mille esimene versioon avaldati 17. mail 2009 nimega "Minecraft". Saadaval Windowsile, Macile ja Linuxile.
Bedrock Edition.
Ametlik üldnimi "Minecraft" on uusversioon Pocket Editionist, mis ühendab alates 2017. aasta 20. septembrist "Minecrafti" mobiili- ja konsooliversioonid. Saadaval platvormidel Windows 10, Android, iOS, Xbox One, PlayStation 4, Nintendo Switch, Fire OS, Fire TV, Windows Mobile, Gear VR. Varem toetati ka platvorme Apple TV ning Windows Phone.
Legacy Console Edition.
Legacy Console Edition on üldnimetus versioonidele, mille arendas 4J Studios konsoolidele Xbox 360, Xbox One, PlayStation 3, PlayStation 4, PlayStation Vita, Wii U, Nintendo Switch. Alates 20. septembrist 2017 said endise Xbox One Editioni omanikud tasuta alla laadida versiooni Bedrock Edition; sama said teha ka Nintendo Switch Editioni kasutajad alates 21. juunist 2018 ning PlayStation 4 kasutajad alates 10. detsembrist 2019. Tasuta uusversiooni pakutakse vanemate versioonide toe lõppemise tõttu. 
Education Edition.
Education Edition on Bedrock Editionil põhinev versioon, mis loodi akadeemiliseks kasutuseks. Seda arendavad Mojang Studios ja Microsoft Studios. See on saadaval platvormidel Windows 10, Mac OSX El Capitan ja iPad (iOS 9+).